钦定古今图书集成/明伦汇编/官常典/第736卷 > 齐泰
## 钦定古今图书集成/明伦汇编/官常典/第736卷 > 齐泰

按《明外史》本传：“泰，溧水人。初名德。洪武十七年，举应
天乡试第一。明年成进士，历礼、兵二部主事。雷震谨
身殿，太祖祷郊庙，择历官九年无过者陪祀，德与焉，
赐名泰。二十八年，以兵部郎中擢左侍郎。太祖常问
泰边将姓名，泰历数无遗。又问诸图籍，出袖中手册
以进，简要详密。太祖大奇之。疾大渐，召泰受顾命，辅”
皇太孙。建文帝素重泰，命与黄子澄同参国政。寻进
尚书。时诸王皆尊属，拥重兵，地嫌势逼。遗诏诸王临
邸中，毋奔丧，王国吏民悉听朝廷节制。诸王谓泰矫
皇考诏间骨肉，皆不悦。泰尝使燕，燕王厚馈，泰受而
致诸朝，请为兵费。帝用是益倚重之。建文元年，朝议
削诸藩。泰欲先图燕。黄子澄不可。燕兵起，首以诛泰、
子澄为名。帝方委任泰，兵事悉以付之。泰请檄天下，
削燕属籍，声罪致讨。或难之，泰曰：“明其为贼敌乃可
克。名正言顺，又何疑焉。”遂定议伐燕。拜长兴侯耿炳
文为大将，与李坚、甯忠等分道进兵。已而炳文败，子
澄荐李景隆代将。泰极言其不可，子澄不听。其冬，景
隆败，帝有惧色。会燕王上书极诋泰子澄，帝乃解二
人任以谢燕，而阴留之京师，俾参密议。景隆遗燕王
书，言二人已窜，可息兵归藩，燕王不听。明年，盛庸捷东昌。帝喜，命二人任职如故。夹河之败，复解二人官，
求罢兵。燕王曰：“此缓我也。”进益急。寻召泰还，未至而
京城不守。泰走外郡谋兴复。时购泰急，泰墨白马走，
行稍远，汗出墨脱。或曰：“此齐尚书马也。”遂被执赴京，
不屈，死之。从兄弟敬宗等皆坐死。叔时永、《阳彦》等谪
戍，子甫六岁，免死给配。仁宗时，赦还。世宗时，溧水知
县谢廷𦶜建中山书院祀泰。神宗时，知县徐良彦以
其裔孙承恩为诸生，奉泰祀。福王时，赠太保，谥节愍。